BILO JE NEKOČ V ISTRI…

Na video posnetku so predstavljeni nekdanji utrinki iz Istre, ki jih hrani arhiv Pomorskega muzeja »Sergej Mašera« Piran

Več poti vodi v preteklost…

Prvo najdeš v tišini starega oljčnika

na sončni strani griča.

Ob kamnitem zidu greš,

mimo dišečih kop sena

in nato pri kažeti na levo.

V Sv. Petru se pri Feranovi torklji izogni volom,

nadaljuj mimo oboka in perice do Tonine hiše.

Pod baladurjem pokramljaj s ponosno lastnico in brez bojazni vstopi.

V torkljo, pa v spalnico in kuhinjo tudi,tu je čudovit muzej in vse na ogled.

Pot nadaljuj v dolino in naprej vse do solinarskih hišk.

V Muzeju solinarstva spoznaj starodavne veščine,

pomagaj pobrati in naložiti sol

ter prisluhni klopotanju vetrnih črpalk.

Nato jo mahni čez zrcala Sečoveljskih solin

vse do morja.

Pri štirih zagorelih solinarjih si izprosi čoln

in preveslaj zaliv pa boš tam.

Druga pot pelje skozi Piran, mestece na rtiču, ki diši po morski peni.

Prerini se skozi tesno postavljene hiše in na trgu zaploskaj Giuseppeju Tartiniju.

V rojstni hiši virtuoza prisluhni njegovi tristoletni violini,

potem pa nadaljuj do pomola, kjer pristajajo imenitne ladje s fino gospodo.

Tam uzreš ribiče, ki spuščajo mreže

in prekladajo ulov.

Ko se odpravijo na ciplje, skoči na krov

in poprosi za prevoz, ne bodo ti ga odrekli.

Izkrcaj se pri skladiščih soli in potep zaključi v razstavišču Monfort.

Tretja pot je zavita in polna čudes.

Začne se pod samostanom sv. Bernardina

in v ritmu lesenih kladiv vijuga med škveri.

Prebij se mimo hrastovih plohov

in skozi ogrodja ladij.

Pod škripčevjem in vrvmi skleni prijateljstvo z mojstri

in jim izmakni kakšno skrbno varovano ladjedelniško skrivnost.

Nadaljuj in raziskuj, poti je še veliko...

Koderkoli jo boš ubral, se vedno oziraj za zvonikom sv. Jurija.

Pod njim je pristan in ob njem Pomorski muzej »Sergej Mašera« Piran.

Dobrodošel/a, vstopi in se v preteklost potopi!

Avtor besedila: Jaka Bizjak, Zavod za varstvo kulturne dediščine Slovenije, OE Piran

Sodelavke: Snježana Karinja, Natalie Finkšt, Veronika Bjelica

Izbor fotografij: Snježana Karinja, Bogdana Marinac, Nadja Terčon, Duška Žitko

Fotografije: Arhiv Pomorskega muzeja »Sergej Mašera« Piran

Glasba: Istranova, Carnevalada 2; Črtomir Šiškovič, Luca Ferrini, Tartiny's violin

Montaža: Natalie Finkšt

November 2020